﻿

На основу члана 5. став 3. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), члана 1. став 4. Уредбе о општим условима за емисију и продају дугорочних државних хартија од вредности на међународном финансијском тржишту („Службени гласник РС”, број 4/13) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о емисији дугорочних државних хартија од вредности на међународном финансијском тржишту**

„Службени гласник РС“, број 91 од 20. септембра 2021.

1. Република Србија емитује дугорочне државне хартије од вредности на међународном финансијском тржишту у оквиру ГМТН Програма – Средњерочног програма за глобалне обвезнице, успостављеног 20. новембра 2020. године, деноминоване у еврима (у даљем тексту: зелене обвезнице) ради финансирања и/или рефинансирања прихватљивих трошкова у складу са Оквирним документом Републике Србије за издавање зелених обвезница.

2. Основни елементи обвезница из тачке 1. ове одлуке су:

Емитент: Република Србија

Износ емисије: 1.000.000.000 евра

Деноминација: 100.000 евра, уз интегралну мултипликацију од по 1.000 евра

Цена: 98,255 процента од номиналне вредности

Датум трговања: 16. септембар 2021. године

Датум емитовања: 23. септембар 2021. године

Датум салдирања: 23. септембар 2021. године

Датум доспећа: 23. септембар 2028. године

Купон: 1,000% годишње

Стопа приноса: 1,262% годишње

3. Зелене обвезнице из тачке 2. ове одлуке емитују се у нематеријализованом облику и региструју код Deutsche Bank Luxembourg S.A, док ће се клиринг извршити код клириншких кућа Euroclear Bank SA/NV и Clearstream Banking S.A, у складу са чланом 28. став 1. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20).

4. Зелене обвезнице из тачке 2. ове одлуке гласе на име.

5. Цена зелених обвезница из тачке 2. ове одлуке утврђује се у форми купонских обвезница са годишњом исплатом купона. Датум доспећа купона је 23. септембар, почевши од 23. септембра 2022. године. Уколико датум доспећа падне на нерадни дан, као датум доспећа рачуна се први наредни радни дан.

Цена код купонских хартија од вредности се одређује на следећи начин:



Легенда:

P – цена у еврима

n – број купонских периода

C – износ годишњег купона у еврима

r – стопа приноса

M – номинална вредност обвезнице у еврима

t – купонски период у којем се врши трговање t = (1,...,7)

6. Пренос власништва на зеленим обвезницама из тачке 2. ове одлуке врши се на дан уписа ових хартија од вредности на одговарајуће рачуне хартија од вредности који се воде код Deutsche Bank Luxembourg S.A, а по потреби пренос власништва може се вршити и након тога.

7. Емитоване зелене обвезнице листирају се на регулисаном тржишту Лондонске берзе, с обзиром на пријем обвезница на званични списак Агенције за финансијске услуге Уједињеног Краљевства и Лондонске берзе.

8. Зелене обвезнице из тачке 2. ове одлуке могу бити откупљене и пре рока њиховог доспећа, ако о томе одлучи Влада на предлог министарства надлежног за послове финансија.

9. Ова одлука ступа на снагу даном објављивања у „Службеном гласнику Републике Србије”.

05 број 424-8628/2021-1

У Београду, 20. септембра 2021. године

**Влада**

Председник,

**Ана Брнабић,** с.р.